Fl-14 ta' Novembru 2015, il-Kunsill u l-Parlament Ewropew laħqu qbil dwar il-baġit tal-UE għall-2016. Matul il-laqgħa tal-Kumitat ta' Konċiljazzjoni huma qablu li jistabbilixxu l-livell totali ta' impenji għal €155.00 biljun u tal-pagamenti għal €143.89 biljun. "Il-baġit maqbul illum huwa espressjoni konkreta ta' solidarjetà kemm fi ħdan l-UE kif ukoll ma' pajjiżi terzi", qal Pierre Gramegna, ministru għall-finanzi tal-Lussemburgu u President tal-Kunsill. "Dan jagħti lill-UE l-mezzi finanzjarji biex jiżdied it-tkabbir, jinħolqu l-impjiegi u tiġi indirizzata l-kriżi tal-migrazzjoni. U jżomm marġni finanzjarja biżżejjed biex l-UE tkun tista' tirreaġixxi għall-ħtiġijiet u l-ġrajjiet mhux previsti." Bi sforz speċjali u b'reazzjoni għall- kriżi tal-migrazzjoni , il-Kunsill u l-Parlament qablu dwar aktar minn €4 biljun f'impenji biex tingħata għajnuna ta' emerġenza lill-Istati Membri l-aktar milquta u lill-pajjiżi li mhumiex fl-UE li jospitaw ir-refuġjati, kif ukoll għall-għajnuna umanitarja. Il-ftehim dwar il-baġit jirrifletti wkoll l-importanza li l-Kunsill u l-Parlament jagħtu għall- promozzjoni tat-tkabbir u l-ħolqien ta' impjiegi : l-impenji għall-programm qafas ta' riċerka tal-UE Orizzont 2020 ser jilħaq €9.54 biljun, li hija żieda ta' €31.8 miljun meta mqabbel mal-abbozz ta' baġit propost mill-Kummissjoni. Il-Kunsill u l-Parlament reġgħu affermaw li t-tnaqqis fil-qgħad fost iż-żgħażagħ jibqa' prijorità politika importanti u huma impenjata li jagħmlu l-aħjar użu possibbli mill- inizjattiva favur l-impjieg taż-żgħażagħ . Il-ftehim jinkludi wkoll sett ta' miżuri li jammontaw għal total ta' €698.0 miljun bħala appoġġ lill-bdiewa Ewropej bħala tweġiba għall-estensjoni tal-embargo Russu fuq l-importazzjonijiet ta' ċerti prodotti agrikoli mill-UE u għas-sitwazzjoni diffiċli b'mod partikolari fis-settur tal-ħalib u tal-laħam tal-majjal. Fir-rigward tal-impenn li ħadu l- istituzzjonijiet tal-UE fl-2013 biex inaqqsu l-persunal tagħhom b'5% fuq il-perijodu 2013-2017, il-Parlament wiegħed li jilħaq din il-mira sal-2019 filwaqt li jeskludi l-karigi temporanji tal-gruppi politiċi mill-ambitu tal-obbligu tat-tnaqqis. Baġit tal-UE għall-2016 (f'miljuni ta' EUR) Impenji 1. Tkabbir intelliġenti u inklużiv - 1a. Kompetittività għat-tkabbir u l-impjiegi - 1b. Koeżjoni ekonomika, soċjali u territorjali 2. Tkabbir sostenibbli 3. Sigurtà u ċittadinanza 4. Ewropa Globali 5. Amministrazzjoni Strumenti speċjali Il-passi li jmiss Issa jeħtieġ li l-Kunsill u l-Parlament jadottaw il-kompromess b'mod formali. Il-Kunsill ser jipproċedi għal dan l-istadju finali fl-24 ta' Novembru u l-Parlament fil-25 ta' Novembru. Is-sit web tal-Kunsill dwar kwistjonijiet baġitarji Ara l-paġna tal-laqgħa